               8.9.2021

               FI

               Euroopan unionin virallinen lehti

               C 362/129

      P9_TA(2020)0168
      Länsi-Balkan vuoden 2020 huippukokouksen jälkeen
      Euroopan parlamentin suositus 19. kesäkuuta 2020 neuvostolle, komissiolle ja komission varapuheenjohtajalle / unionin ulkoasioiden ja turvallisuuspolitiikan korkealle edustajalle Länsi-Balkanista vuoden 2020 huippukokouksen jälkeen (2019/2210(INI))
      (2021/C 362/14)

         Euroopan parlamentti, joka

                  —

                  ottaa huomioon 28. kesäkuuta 2018 annetut Eurooppa-neuvoston päätelmät, 18. kesäkuuta 2019 annetut neuvoston päätelmät ja 17. ja 18. lokakuuta 2019 annetut Eurooppa-neuvoston päätelmät, joissa mainitaan niiden päätösten lykkääminen, jotka koskevat liittymisneuvottelujen aloittamista Pohjois-Makedonian ja Albanian kanssa,

                  —

                  ottaa huomioon 6. toukokuuta 2020 annetun Zagrebin julistuksen,

                  —

                  ottaa huomioon myös Prespan sopimuksena tunnetun 17. kesäkuuta 2018 tehdyn lopullisen sopimuksen YK:n turvallisuusneuvoston päätöslauselmissa 817 (1993) ja 845 (1993) kuvailtujen erimielisyyksien ratkaisemisesta, vuonna 1995 tehdyn väliaikaisen sopimuksen päättämisestä ja Kreikan ja Pohjois-Makedonian välisen strategisen kumppanuuden perustamisesta,

                  —

                  ottaa huomioon liittymisneuvottelujen aloittamisesta Pohjois-Makedonian ja Albanian kanssa 26. maaliskuuta 2020 annetut Eurooppa-neuvoston päätelmät, joissa vahvistettiin 25. maaliskuuta 2020 annetut neuvoston päätelmät laajentumisesta sekä vakautus- ja assosiaatioprosessista,

                  —

                  ottaa huomioon 5. helmikuuta 2020 annetun komission tiedonannon liittymisprosessin tehostamisesta ja uskottavasta mahdollisuudesta unionin jäsenyyteen Länsi-Balkanin maille (COM(2020)0057),

                  —

                  ottaa huomioon 29. toukokuuta 2019 annetun komission vuoden 2019 tiedonannon EU:n laajentumispolitiikasta (COM(2019)0260),

                  —

                  ottaa huomioon 6. helmikuuta 2018 annetun komission tiedonannon uskottavista jäsenyysnäkymistä ja EU:n tehostetusta sitoumuksesta Länsi-Balkanin maille (COM(2018)0065),

                  —

                  ottaa huomioon vuonna 2016 laaditun EU:n ulko- ja turvallisuuspoliittisen globaalistrategian, jonka mukaan uskottava laajentumispolitiikka on strateginen investointi Euroopan turvallisuuteen ja vaurauteen, ja toteaa, että se on jo edistänyt merkittävästi rauhaa aiemmin sodan runtelemilla alueilla,

                  —

                  ottaa huomioon 16. lokakuuta 2013 annetun komission tiedonannon laajentumisstrategiasta ja vuosien 2013 ja 2014 tärkeimmistä haasteista (COM(2013)0700),

                  —

                  ottaa huomioon uuden yksimielisyyden laajentumisesta, jonka Eurooppa-neuvosto hyväksyi joulukuussa 2006 ja joka vahvistettiin kesäkuussa 2019 kokoontuneen Eurooppa-neuvoston päätelmissä,

                  —

                  ottaa huomioon Zagrebissa 24. marraskuuta 2000 pidetyn huippukokouksen loppujulistuksen,

                  —

                  ottaa huomioon Thessalonikissa 21. kesäkuuta 2003 pidetyn EU:n ja Länsi-Balkanin maiden huippukokouksen julkilausuman Länsi-Balkanin maiden mahdollisesta liittymisestä Euroopan unioniin,

                  —

                  ottaa huomioon 17. toukokuuta 2018 pidetyssä EU:n ja Länsi-Balkanin maiden huippukokouksessa annetun Sofian julistuksen ja siihen liitetyn Sofian prioriteettiagendan,

                  —

                  ottaa huomioon 28. elokuuta 2014 käynnistetyn Berliinin prosessin ja erityisesti Länsi-Balkanin maiden ulkoministerien 27. elokuuta 2015 antaman julkilausuman alueellisesta yhteistyöstä ja kahdenvälisistä kiistoista sekä alueellisen nuorisoalan yhteistyöjärjestön perustamisen sekä Wienissä (2015), Pariisissa (2016), Triestessä (2017), Lontoossa (2018) ja Poznanissa (2019) järjestetyt huippukokoukset,

                  —

                  ottaa huomioon 29. ja 30. huhtikuuta 1997 annetut yleisten asioiden neuvoston päätelmät ehdollisuuden soveltamisesta johdonmukaisen EU:n strategian kehittämiseksi suhteissa alueen maihin,

                  —

                  ottaa huomioon 13 EU:n jäsenvaltion ulkoministerin 11. kesäkuuta 2019 antaman yhteisen julkilausuman EU:n sitoutumisesta Länsi-Balkanin maiden integroitumiseen Eurooppaan,

                  —

                  ottaa huomioon yhteisen julkilausuman, joka annettiin Euroopan parlamentin puhemiehen koolle kutsumassa ja Länsi-Balkanin maiden parlamenttien johtamassa Euroopan parlamentin ja edellä mainittujen maiden parlamenttien puhemiesten huippukokouksessa 28. tammikuuta 2020,

                  —

                  ottaa huomioon 16. helmikuuta 2020 pidetyn epävirallisen kokouksen, johon osallistuivat Länsi-Balkanin maiden johtajat, Eurooppa-neuvoston puheenjohtaja, Euroopan komission puheenjohtaja, ulkoasioiden ja turvallisuuspolitiikan korkea edustaja ja Euroopan unionin neuvoston puheenjohtajavaltiona toimineen Kroatian tasavallan pääministeri,

                  —

                  ottaa huomioon Euroopan talous- ja sosiaalikomitean 31. lokakuuta 2019 antaman päätöslauselman aiheesta ”Liittymisneuvottelujen aloittaminen Pohjois-Makedonian ja Albanian kanssa: EU:n uskottavuutta ja geostrategisia etuja vaalittava” (1),

                  —

                  ottaa huomioon 13. helmikuuta 2020 hyväksytyn Euroopan alueiden komitean lausunnon vuoden 2019 laajentumispaketista (2),

                  —

                  ottaa huomioon 9. heinäkuuta 2015 antamansa päätöslauselman Srebrenican muistotilaisuudesta (3),

                  —

                  ottaa huomioon 27. maaliskuuta 2019 antamansa lainsäädäntöpäätöslauselman ehdotuksesta Euroopan parlamentin ja neuvoston asetukseksi liittymistä valmistelevan tukivälineen (IPA III) perustamisesta (4),

                  —

                  ottaa huomioon 24. lokakuuta 2019 antamansa päätöslauselman liittymisneuvottelujen aloittamisesta Pohjois-Makedonian ja Albanian kanssa (5),

                  —

                  ottaa huomioon 15. tammikuuta 2020 antamansa päätöslauselman Euroopan parlamentin kannasta Euroopan tulevaisuutta käsittelevään konferenssiin (6),

                  —

                  ottaa huomioon 5. kesäkuuta 2020 annetut neuvoston päätelmät yhteistyön tiivistämisestä Länsi-Balkanin kumppaneiden kanssa muuttoliikkeen ja turvallisuuden alalla,

                  —

                  ottaa huomioon 29. huhtikuuta 2020 annetun komission tiedonannon Länsi-Balkanin tukemisesta covid-19:n torjunnassa ja pandemian jälkeisessä elpymisessä (COM(2020)0315),

                  —

                  ottaa huomioon työjärjestyksen 118 artiklan,

                  —

                  ottaa huomioon kansainvälisen kaupan valiokunnan kirjeen,

                  —

                  ottaa huomioon ulkoasiainvaliokunnan mietinnön (A9-0091/2020),

                  A.

                  toteaa, että laajentuminen on yksi EU:n menestyneimmistä ja strategisesti tärkeimmistä toimintapolitiikoista sekä tehokkain ulkopolitiikan väline, jonka avulla levitetään unionin keskeisiä arvoja eli ihmisarvon kunnioittamista, vapautta, demokratiaa, rauhan ja vaurauden edistämistä, tasa-arvoa, oikeusvaltioperiaatetta ja ihmisoikeuksien kunnioittamista, mukaan lukien vähemmistöihin kuuluvien henkilöiden oikeudet eri puolilla Eurooppaa;

                  B.

                  toteaa, että laajentumisprosessi on olennainen osa Euroopan yhdentymistä ja on edelleen strategisesti tärkeä Euroopan unionille;

                  C.

                  toteaa, että Länsi-Balkanin maiden ansioihin perustuvat näkymät täysimääräisestä EU-jäsenyydestä ovat unionin omien poliittisten, turvallisuuteen liittyvien ja taloudellisten etujen mukaiset;

                  D.

                  toteaa, että EU-jäsenyysnäkymät ovat osoitus Euroopan mantereen yhdistymiseen liittyvien merkittävien geopoliittisten haasteiden tunnustamisesta ja keskeinen kannustin uudistuksille Länsi-Balkanin maissa;

                  E.

                  toteaa, että Länsi-Balkanin maat ovat maantieteellisesti, historiallisesti ja kulttuurisesti osa Eurooppaa ja että yhdentyminen Euroopan unioniin on erittäin tärkeä yhtenäisen, vapaan ja rauhanomaisen maanosan vakaudelle ja turvallisuudelle;

                  F.

                  toteaa, että EU:n laajentumisprosessi on kaksisuuntainen prosessi, jossa molempien osapuolten on noudatettava sitoumuksiaan, ja perustuu siihen, että sekä Euroopan unioni että ehdokasmaat suoriutuvat velvoitteistaan;

                  G.

                  toteaa, että komission ehdottamilla tehostetuilla menetelmillä pyritään vauhdittamaan laajentumisprosessia ja annetaan uutta pontta liittymisneuvotteluja käyvien maiden muutokselle;

                  H.

                  toteaa, että EU on alueen tärkein investoija, kauppakumppani ja avunantaja;

                  I.

                  toteaa, että Euroopan parlamentti on päätöslauselmissaan pitänyt Pohjois-Makedonian ja Albanian saavuttamaa edistystä myönteisenä; toteaa, että parlamentti hyväksyi edistyksen vuoksi liittymistä valmistelevasta tukivälineestä maksettavan hyvistä suorituksista myönnettävän palkkion antamisen Pohjois-Makedonialle ja Albanialle;

                  J.

                  ottaa huomioon, että Zagrebin huippukokouksessa vuonna 2020 tunnustettiin demokratian ensisijaisuus ja oikeusvaltioperiaate ja kehotettiin EU:ta tehostamaan entisestään yhteistyötään alueen kanssa;

                  K.

                  toteaa, että Euroopan parlamentti piti valitettavana, ettei Eurooppa-neuvosto hyväksynyt Pohjois-Makedonian ja Albanian kanssa käytävien liittymisneuvottelujen aloittamista vuonna 2019; katsoo, että neuvottelujen aloittamatta jättäminen parlamentin hyväksymien komission vuoden 2018 ja 2019 suositusten jälkeen murensi Euroopan unionin uskottavuutta, edisti populismin, nationalismin ja euroskeptisyyden lisääntymistä, heikensi ehdokasmaiden ponnisteluita, aiheutti vaaran poliittisen tyhjiön syntymisestä ja rohkaisi kolmansia osapuolia, jotka pyrkivät saamaan poliittista vaikutusvaltaa alueella EU:n yhdentymisprosessin kustannuksella;

                  L.

                  katsoo, että laajentumisprosessilla edistetään ja vahvistetaan valmiuksia ratkaista kahdenvälisiä kiistoja ja tavoitellaan alueen yhteisöjen välistä sovintoa;

                  M.

                  katsoo, että Länsi-Balkanin maiden olisi lisättävä ponnisteluja poliittisen vastakkainasettelun ja pitkään jatkuvien parlamentin toiminnan boikottien välttämiseksi, jotta voidaan parantaa parlamentaarista valvontaa;

                  N.

                  toteaa, että Euroopan parlamentti on edelleen EU:hun liittymässä olevien maiden luotettava kumppani ja kannattaa laajentumisprosessia, joka on Euroopan unionin hyödyllinen väline sellaisten uudistusten edistämiseksi, joilla pyritään kyseisten maiden institutionaaliseen ja sosioekonomiseen vahvistamiseen niiden kansalaisten hyväksi;

                  O.

                  toteaa, että Thessalonikin toimintasuunnitelmassa ja Sofian julistuksessa korostettiin, että keskitytään erityisesti uusien mahdollisuuksien luomiseen nuorille ja sen varmistamiseen, että tällä edistetään Länsi-Balkanin sosioekonomista kehitystä;

                  P.

                  toteaa, että Euroopan parlamentti on sitoutunut tehostamaan demokraattisille ja taloudellisille uudistuksille annettavaa poliittista ja institutionaalista tukea ja tukemaan Länsi-Balkanin maita EU:hun liittymisessä;

                  Q.

                  toteaa, että komission poliittisissa suuntaviivoissa vuosille 2019–2024 vahvistetaan Länsi-Balkanin eurooppalaiset tulevaisuudennäkymät;

                  R.

                  toteaa, että Euroopan parlamentissa pidetyissä kuulemistilaisuuksissa sekä komission varapuheenjohtaja / korkea edustaja Borrell että komission jäsen Várhelyi sitoutuivat pitämään laajentumisprosessia ensisijaisena tavoitteena ja nopeuttamaan rakenteellisia ja institutionaalisia uudistuksia ja yhdentymisprosesseja Länsi-Balkanilla;

                  S.

                  toteaa, että kunnianhimoista laajentumispolitiikkaa varten tarvitaan riittävästi määrärahoja; katsoo, että neuvoston olisi varattava riittävästi määrärahoja laajentumispolitiikan tukemiseksi;

                  T.

                  toteaa, että EU:n on myös vahvistettava unionin sisäisiä oikeusvaltiomekanismeja ja laadittava kunnianhimoinen ohjelma Euroopan tulevaisuutta käsittelevää konferenssia varten;

                  U.

                  toteaa, että Euroopan vauraus ja turvallisuus liittyvät läheisesti yhdentymisprosessiin ja rauhan, demokratian, ihmisoikeuksien kunnioittamisen ja oikeusvaltioperiaatteen edistymiseen Länsi-Balkanin alueella ja alueen maiden tulevaisuuteen vahvassa ja uudistetussa EU:ssa;

                  V.

                  ottaa huomioon, että komissio sitoutui 5. helmikuuta 2020 antamassaan tiedonannossa esittämään tiedonannon, jossa määritellään toimet perustavanlaatuisten uudistusten, myös oikeusvaltioperiaatteen, edistämiseksi;

                  W.

                  ottaa huomioon, että EU on myöntänyt koronaviruspandemian torjumiseen Länsi-Balkanin alueella 3,3 miljardia euroa ja tästä summasta 38 miljoonaa on tarkoitettu terveydenhuollon välittömään tukemiseen, 389 miljoonaa sosioekonomisiin elvytystoimiin, 750 miljoonaa makrotaloudelliseen apuun, 455 miljoonaa talouden uudelleenkäynnistämiseen ja 1,7 miljardia Euroopan investointipankin edullisiin lainoihin;

                  X.

                  ottaa huomioon, että Länsi-Balkanin maat ovat hyötyneet EU:n pelastuspalvelumekanismista, lääkinnällisten laitteiden yhteishankinnoista, poikkeuksista EU:n henkilönsuojainten vientilupajärjestelmään ja ”vihreistä kaistoista” välttämättömille tavaroille;

                  1.

                  suosittaa neuvostolle, komissiolle ja komission varapuheenjohtajalle / unionin ulkoasioiden ja turvallisuuspolitiikan korkealle edustajalle, että

                              a)

                              tuetaan Länsi-Balkanin maiden eurooppalaisia tulevaisuudennäkymiä ja tehostetaan liittymisprosessia varmistamalla, että sillä vahvistetaan perusarvoja ja oikeusvaltioperiaatetta ja edistetään kestäviä demokraattisia ja taloudellisia muutoksia ja sosiaalista lähentymistä ja varmistetaan hyvät naapuruussuhteet ja alueellinen yhteistyö, jotka ovat olennaisia laajentumisen ja vakaus- ja assosiaatioprosessin kannalta, sekä huolehtimalla siitä, että Euroopan tulevaisuutta koskevat keskustelut käydään ja EU:n sisäiset muutokset toteutetaan samanaikaisesti unionin laajenemisen kanssa;

                              b)

                              toteutetaan enemmän toimia, joilla lisätään jäsenvaltioiden poliittista tahtoa edetä laajentumisessa Länsi-Balkanille sen sijaan, että annettaisiin EU:n sisäisten prosessien olla sen esteenä, ja parannetaan alueen yleistä toimintapolitiikkaa koskevaa EU:n poliittista ja strategista neuvontaa;

                              c)

                              pidetään laajentumista välttämättömänä edellytyksenä EU:n uskottavuudelle, menestykselle ja vaikutusvallalle alueella ja sen ulkopuolella;

                              d)

                              nopeutetaan niiden maiden liittymisprosessia, jotka ovat sitoutuneet toteuttamaan EU:hun liittyvät poliittiset ja hallinnolliset uudistukset;

                              e)

                              varmistetaan, että tehostetuilla menetelmillä tuetaan lopullisen tavoitteen – EU:n täysimääräisen jäsenyyden – saavuttamista ja että EU asettaa paremmin ennakoitavissa olevia sääntöjä ja kriteereitä, jotka perustuvat ennakkoehtoihin ja mahdollisuuteen peruuttaa prosessi, ja soveltaa niitä johdonmukaisesti tehdäkseen liittymisprosessista dynaamisemman ja siten palauttaakseen uskottavuutensa soveltamalla tarkistettuja menetelmiä;

                              f)

                              varmistetaan, että vaikka tarkistettua laajentumismenetelmää koskevan komission ehdotuksen mukaisesti korostetaan enemmän prosessin poliittista puolta, huomioidaan myös asiantuntijoiden suorittamat arvioinnit perusteiden täyttämisestä eikä estetä EU:ta täyttämästä sitoumustaan toteuttaa ansioihin perustuvaa laajentumisprosessia;

                              g)

                              varmistetaan, että politiikan alojen yhdistämisellä ryhmiin parannetaan uudistusten perusteellisuutta, laatua ja kestävyyttä sekä saavutetaan konkreettisia tuloksia liittymisneuvotteluja käyvissä maissa ja luodaan mahdollisuus neuvotella samanaikaisesti eri luvuista;

                              h)

                              laaditaan selkeät, avoimet ja johdonmukaiset kriteerit liittymisperusteiden saavuttamisen mittaamiseksi, annetaan jatkuvaa poliittista ja teknistä tukea koko prosessin ajan muun muassa parlamenteille niiden riippumattomien valvontatehtävien varmistamiseksi sekä parannetaan menetelmiä mitata edistymistä paikan päällä, jotta voidaan varmistaa, että kutakin liittymisneuvotteluja käyvää maata arvioidaan ennakkoehtojen täyttymisen perusteella ja omien ansioiden periaatteen mukaisesti;

                              i)

                              varmistetaan laajentumisprosessin jatkuvuus, vastuullisuus, johdonmukaisuus ja ennakoitavuus liittämällä siihen komission uudet menetelmät politiikan pitkän aikavälin mukauttamisena ja välttämällä prosessin ja sen parametrien tilapäisiä tarkistuksia jonkin jäsenvaltion poliittisten näkökohtien seurauksena; varmistetaan, että liittymisperusteiden ja tuen perusteena käytetään saatua kokemusta, jotta voidaan välttää aiemmin havaitut puutteet ja parantaa liittymisprosessia;

                              j)

                              helpotetaan tehostettujen menetelmien käyttöönottoa liittymisneuvotteluja käyvissä ehdokasmaissa, mikäli ne päättävät soveltaa niitä, jotta voidaan varmistaa standardien ja normien tarkoituksenmukainen ja pitkäkestoinen yhdenmukaistaminen EU:n standardien ja normien kanssa;

                              k)

                              lisätään Länsi-Balkanin maille suunnattuja poliittisia ja taloudellisia kannustimia ja parannetaan laajentumisprosessin ja EU:n poliittisten aloitteiden yhdenmukaisuutta Eurooppa-neuvoston kokousten yhteydessä Länsi-Balkanin maiden johtajien kanssa järjestettävien vuotuisten alueellisten kokousten avulla ja varmistamalla Länsi-Balkanin maiden edustajien säännöllinen osallistuminen Eurooppa-neuvoston kokouksiin, poliittisten ja turvallisuusasioiden komiteaan ja komission työryhmiin;

                              l)

                              rohkaistaan liittymisneuvotteluja käyvien maiden asteittaista yhdentymistä EU:n prosesseihin, alakohtaisiin toimiin ja ohjelmiin ennen niiden liittymistä, esimerkiksi antamalla kohdennettua rahoitustukea EU:n rahastoista, jotta kansalaiset, erityisesti lapset ja nuoret, hyötyisivät siitä konkreettisesti ja jotta EU:n liittymistä valmisteleva tuki ja edustus näissä maissa tehostuisi ennen niiden täysimääräistä jäsenyyttä;

                              m)

                              tuetaan parlamentin roolin vahvistamista liittymisprosessissa vakiintuneiden foorumien kautta ja kannustetaan johdonmukaisesti uusiin aloitteisiin, joita ovat muun muassa puhemiesten huippukokous, jonka Euroopan parlamentin puhemies ja Länsi-Balkanin maiden parlamenttien johtajat kutsuivat koolle ensimmäistä kertaa 28. päiväksi tammikuuta 2020;

                              n)

                              tuetaan ja edistetään jäsenyysneuvotteluja käyvien maiden parlamenttien jäsenten tiiviimpää osallistumista Euroopan parlamentin toimintaan;

                              o)

                              otetaan Länsi-Balkanin edustajat mukaan Euroopan tulevaisuutta käsittelevään konferenssiin keskittyen erityisesti nuorten osallistumiseen;

                              p)

                              vahvistetaan ehdollisuuteen perustuvaa järjestelmää ja vaaditaan mahdollisuutta peruuttaa liittymisprosessi käyttämällä objektiivisia kriteereitä päätettäessä, keskeytetäänkö neuvottelujen käyminen tai lopetetaanko ne; varmistetaan, että komissio käynnistää tällaisia menettelyjä arvioituaan asiaa perinpohjaisesti ja jäsenvaltioiden tai Euroopan parlamentin ehdotuksesta, ja pannaan samalla merkille, että epätasapainolauseketta ja prosessin peruuttamismahdollisuutta koskevaa periaatetta sovelletaan jo Serbian ja Montenegron neuvottelukehyksissä; varmistetaan, että EU:n toimielimet tiedottavat selkeästi mahdollisen keskeyttämisen yksityiskohdista ehdollisuus- ja keskeytysmekanismin yhteydessä;

                              q)

                              edistetään jäsenvaltioiden sitoutumista laajentumisprosessiin lisäämällä oikeusvaltioperiaatteen ja muiden alojen asiantuntijoiden sekä paikan päällä toimivien kansalaisyhteyskunnan edustajien ja ihmisoikeuksien puolustajien osallistumista ja parannetaan kokonaiskehityksen mittaamista noudattamalla edelleen pitkäaikaisia objektiivisia normeja ja välttämällä liittymisprosessin teknisten näkökohtien politisoitumista hyödyntäen erityisesti Euroopan neuvoston ja muiden normeja asettavien tahojen seurantakertomuksia ja suosituksia;

                              r)

                              pannaan merkille, että Berliinin prosessilla tuetaan ja täydennetään EU:n laajentumispolitiikkaa eikä sitä voida pitää vaihtoehtona liittymiselle eikä siinä voida toistaa liittymisen osana toteutettuja toimia;

                              s)

                              pannaan merkille, että liittymisneuvottelujen aloittaminen Albanian ja Pohjois-Makedonian kanssa on unionin omien poliittisten, turvallisuuteen liittyvien ja taloudellisten etujen mukaista;

                              t)

                              pannaan merkille, että se, ettei Eurooppa-neuvosto aloittanut liittymisneuvotteluja Albanian ja Pohjois-Makedonian kanssa kesäkuussa 2018, kesäkuussa 2019 eikä lokakuussa 2019, vaikutti kielteisesti EU:n asemaan alueella ja yleiseen mielipiteeseen EU:hun liittymistä kohtaan ja antoi Länsi-Balkanin maille kielteisen viestin, ja todetaan, että liittymisneuvottelujen aloittaminen Euroopan parlamentin ja komission suosituksen mukaisesti palauttaisi liittymisprosessin uskottavuuden;

                              u)

                              myönnetään mahdollisimman pian Kosovolle viisumivapaus, koska sille asetetut edellytykset on täytetty heinäkuusta 2018 lähtien;

                              v)

                              lisätään neuvottelujen dynaamisuutta Montenegron ja Serbian liittymisen nopeuttamiseksi;

                              w)

                              otetaan demokratian, oikeusvaltioperiaatteen, ihmisoikeuksien ja perusvapauksien ensisijaisuus jälleen laajentumisprosessin keskeiseksi tekijäksi aloittamalla ensimmäiseksi ja lopettamalla viimeiseksi neuvottelut oikeuslaitosta, korruptiota ja järjestäytynyttä rikollisuutta koskevista luvuista sekä luvuista, jotka kattavat ihmisoikeuksien kunnioittamisen, mukaan lukien vähemmistöjen oikeuksien, tiedotusvälineiden vapauden ja ilmaisuvapauden kunnioittamisen;

                              x)

                              keskitytään institutionaalisten ja hallinnollisten valmiuksien parantamiseen avoimuuden ja hyvän hallintotavan tehokkuuden vahvistamiseksi kaikilla tasoilla;

                              y)

                              hyödynnetään viimeaikaisista laajentumisista saatua kokemusta, mukaan lukien Keski-Euroopan maista saadut kokemukset;

                              z)

                              tehdään edelleen yhteistyötä Länsi-Balkanin maiden kanssa terrorismin ja järjestäytyneen rikollisuuden torjumiseksi;

                              aa)

                              varmistetaan keskittyminen valtioiden valmiuksien kehittämiseen, tuomioistuinten päätösten täytäntöönpanoon, oikeuslaitoksen uudistamiseen sekä korruption ja järjestäytyneen rikollisuuden torjuntatoimiin;

                              ab)

                              vaaditaan kunnioittamaan ja panemaan täysimääräisesti täytäntöön kansallisten ja kansainvälisten tuomioistuinten päätökset, mukaan lukien perustuslakituomioistuinten päätökset ja kaikki Euroopan ihmisoikeustuomioistuimen, entisen Jugoslavian alueen kansainvälisen rikostuomioistuimen (ICTY) ja sen seuraajan kansainvälisiä rikostuomioistuimia koskevan mekanismin ja Kosovon tuomioistuimen erityisjaostojen ja erikoissyyttäjänviraston päätökset, sekä Euroopan neuvoston seurantaelimien suositukset, mukaan lukien Euroopan rasismin ja suvaitsemattomuuden vastaisen komission (ECRI) suositukset;

                              ac)

                              kehotetaan Länsi-Balkanin maita noudattamaan kansainvälisiä velvoitteitaan, jotka koskevat syytteeseen asettamista sotarikoksista ja kadonneiden henkilöiden kohtalojen selvittämistä; kannatetaan kansainvälisiä rikostuomioistuimia koskevan mekanismin ja Kosovon tuomioistuimen erityisjaostojen ja erikoissyyttäjänviraston kanssa tehtävää täysimääräistä yhteistyötä ja ICTY:n toiminnan ja havaintojen selkeää tukemista sekä sen toiminnan ja perinnön edistämistä ja näistä tiedottamista kansalaisille; tuomitaan kaikki pyrkimykset ihannoida sotarikollisia ja kieltää historialliset tosiasiat ja tuetaan tässä yhteydessä entisen Jugoslavian alueella tehtyjen sotarikosten ja muiden vakavien ihmisoikeusrikkomusten kaikkia uhreja käsittelevää alueellista totuuskomissiota (RECOM-aloite);

                              ad)

                              lisätään EU:n osallistumista toimiin, joilla pyritään ratkaisemaan jäljellä olevia kahdenvälisiä kysymyksiä sekä edistämään hyviä naapuruussuhteita ja alueellista yhteistyötä luottamusta lisäävillä toimilla ja sovinnonvälitystoimilla, ja kehotetaan Länsi-Balkanin maita sitoutumaan sovinnontekoon ja etsimään rauhanomaisia ratkaisuja pitkäaikaisiin kiistoihin;

                              ae)

                              vahvistetaan liittymisprosessia Länsi-Balkanin maiden ja jäsenvaltioiden kansojen välisen yhteisvastuullisuuden syventämiseksi näiden historiaa, kulttuuria ja perinteitä kunnioittaen;

                              af)

                              tuetaan äskettäin nimitettyä EU:n erityisedustajaa Belgradin ja Pristinan välistä vuoropuhelua ja muita Länsi-Balkanin alueellisia kysymyksiä varten Serbian ja Kosovon välisten suhteiden kokonaisvaltaisen normalisoinnin saavuttamisessa ja hyvien naapuruussuhteiden edistämisessä alueella hänen toimeksiantonsa aikana;

                              ag)

                              edistetään yhteiskunnan laajempaa tukea alueelliselle sovinnonteolle muun muassa tukemalla parlamenttien täysimääräistä osallistumista Belgradin ja Pristinan väliseen vuoropuheluun ja kestävän alueellisen sovinnon tavoitteluun;

                              ah)

                              vahvistetaan ja mahdollisuuksien mukaan lisätään EU:n ja Länsi-Balkanin maiden yhteisiä pyrkimyksiä edistää ihmisten välisiä yhteyksiä ja näiden välistä viestintää, jotta kummankin väestön keskuudessa muodostuu toisesta osapuolesta myönteisiä mielikuvia;

                              ai)

                              tuetaan tasapuolisten toimintaedellytysten luomista osallisuutta edistävää poliittista ympäristöä varten ja edistetään kaikissa Länsi-Balkanin maissa ponnisteluja poliittisen vastakkainasettelun ja pitkään jatkuvien parlamentin toiminnan boikottien välttämiseksi; luodaan osallisuutta edistävä ja rakentava parlamentaarinen kulttuuri ja vahvistetaan parlamentaarista valvontaa; edistetään parlamenteissa kansalaisten etujen edustamiseen tähtäävää vastuullista lähestymistapaa demokraattisen valvonnan tukemiseksi ja lainsäädännön laadun parantamiseksi;

                              aj)

                              pannaan merkille Euroopan parlamentin tekemä liittymisprosessiin liittyvä työ ja demokratiaa tukevat toimet, mukaan lukien sen pysyvien valiokuntien ja valtuuskuntien tekemät toimet, ja edistetään näitä sekä otetaan Länsi-Balkanin maista vastaavat pysyvät esittelijät mukaan valvontaprosessiin ja paikan päälle;

                              ak)

                              edistetään vaaliuudistuksia, joilla taataan vapaat, oikeudenmukaiset, kilpailuun perustuvat ja avoimet kansalliset ja paikallisvaalit, joihin ei liity pelottelu- eikä disinformaatiokampanjoita ja joissa noudatetaan kansainvälisten tarkkailuvaltuuskuntien antamia suosituksia ja kansainvälisiä normeja esimerkiksi puoluerahoituksen avoimuuden osalta; seurataan Venetsian komission lausuntojen täytäntöönpanoa; osallistutaan kyseisen alueen demokratian tukemista koskeviin Euroopan parlamentin ohjelmiin;

                              al)

                              kannustetaan kansallisia parlamentteja käyttämään Euroopan parlamentin demokratian tukivälineitä, kuten esimerkiksi Jean Monnet -vuoropuhelua ja osapuolten välistä vuoropuhelua, parlamenttien välistä vuoropuhelua koskevan poliittisen työn tukemiseksi ja vastuuvelvollisuuden, valvonnan, demokraattisen valvonnan ja lainsäädännön laadun parantamiseksi;

                              am)

                              tuetaan kansalaisyhteiskuntaa sen tehtävässä demokratian lujittamisprosessin, alueellisen yhteistyöprosessin ja liittymiseen liittyvän uudistusprosessin välttämättömänä toimijana ja otetaan se tiiviimmin mukaan kyseisiin prosesseihin keskittyen Eurooppaan myönteisesti suhtautuviin ja demokratiaa tukeviin toimijoihin kyseisellä alueella;

                              an)

                              varmistetaan, että ehdokasmaiden kansalaiset ja yhteisöt ovat tiiviimmin mukana liittymisprosessissa ja hyötyvät siitä; tuetaan ja rohkaistaan tässä yhteydessä erityisesti Eurooppaan myönteisesti suhtautuvia ja demokratiaa tukevia yhteiskunnan osia, näkemyksiä ja mielipiteitä;

                              ao)

                              varmistetaan, että kansalaisyhteiskunnan järjestöjen, tiedeyhteisön edustajien ja nuorten kanssa käydään merkittävää ja kattavaa vuoropuhelua jokaisessa vaiheessa päätöksenteon alkuvaiheesta aina toimeenpano- ja arviointivaiheeseen, ja että pidetään huolta siitä, ettei tueta tai rahoiteta paikallisia Eurooppaan kielteisesti suhtautuvia valtarakenteita tai paikallisia rakenteita, joiden epäillään olevan epädemokraattisia, ja että täten autetaan kehittämään EU:n arvoja, oikeusvaltioperiaatetta, korruption torjuntaa sekä vahvoja ja tehokkaita demokraattisia instituutioita, jotka ovat perusta menestyksekkäälle EU:hun liittymiselle;

                              ap)

                              tuomitaan jyrkästi toimittajiin ja tiedotusvälineisiin kohdistuvat mustamaalauskampanjat, uhkaukset ja näiden pelottelu ja kehotetaan tutkimaan tämänkaltaisia rikoksia ja nostamaan niistä syytteitä; näin voidaan taata turvallinen ympäristö toimittajille ja puuttua tiedotusvälineiden keskittymisen, niiden rahoittamiseen liittyvän poliittisen ja taloudellisen painostamisen ja niiden omistuksen avoimuutta koskeviin kysymyksiin;

                              aq)

                              tuetaan aktiivisesti ja vahvistetaan demokraattista, riippumatonta ja monimuotoista mediaympäristöä ja tiedotusvälineiden vastuullisuutta ja hallinnointia;

                              ar)

                              lisätään tukitoimenpiteitä, joilla edistetään kykyä vastustaa disinformaatiota ja vahingollisia mediakampanjoita, mukaan lukien ulkopuolisten tahojen hybridisodankäynnin toimet, joilla pyritään horjuttamaan Länsi-Balkanin maiden demokraattisia prosesseja ja suvereniteettia sekä EU:n asemaa alueella;

                              as)

                              edistetään ja tuetaan aktiivisesti syrjinnän vastaisten toimien toteuttamista ja vaaditaan viharikoksiin syyllistyneiden asettamista syytteeseen; kannustetaan nopeampaan edistymiseen sukupuolten tasa-arvon alalla ja puuttumaan syrjintään sekä varmistamaan etnisten, kansallisten ja uskonnollisten vähemmistöjen, vammaisten henkilöiden, romanien ja hlbtiq-henkilöiden, ja erityisesti näihin ryhmiin kuuluvien lasten, sosiaalinen osallisuus luomalla osallisuutta edistäviä toimintatapoja kansalaisten perusoikeuksien suojelemiseksi;

                              at)

                              kehotetaan laatimaan vahvempi oikeudellinen kehys naismurhien ja naisiin ja lapsiin kohdistuvan väkivallan sekä kaikkien muiden perheväkivallan muotojen estämiseksi ja torjumiseksi aktiivisesti muun muassa palauttamalla mieliin velvollisuudet, joista määrätään Euroopan neuvoston yleissopimuksessa naisiin kohdistuvan väkivallan ja perheväkivallan ehkäisemisestä ja torjumisesta, ja ryhtymällä toimiin kyseisen sopimuksen ratifioimiseksi; ehkäistään ja torjutaan ihmiskauppaa;

                              au)

                              pannaan merkille vaikeudet, joita Länsi-Balkanin mailla on muuttoliike- ja pakolaisvirtojen hallinnassa, ja pannaan merkille, että alueella on suoritettu merkittäviä toimia suojan ja humanitaarisen avun tarjoamisessa pääasiassa EU:n tuella;
                                    varmistetaan
                                  Länsi-Balkanin maiden ja Euroopan raja- ja merivartioviraston (Frontex)
                                    välisten asemaa koskevien sopimusten tehokas täytäntöönpano
                                 ;

                              av)

                              korostetaan Länsi-Balkanin maiden merkitystä Euroopan unionin ulkorajojen suojaamisessa ja tehostetaan EU:n tukea alueen rajavalvonnalle; vahvistetaan alueen turvapaikkajärjestelmän kapasiteettia yhteistyössä Euroopan turvapaikka-asioiden tukiviraston (EASO) ja Yhdistyneiden kansakuntien pakolaisasiain päävaltuutetun viraston (UNHCR) kanssa;

                              aw)

                              korostetaan, että sosiaalinen ulottuvuus ja sosioekonominen yhteenkuuluvuus ovat erittäin tärkeitä ja että niillä on keskeinen merkitys koko liittymisprosessin ajan;

                              ax)

                              keskitytään enemmän köyhyyden poistamiseen, kansalaisyhteiskunnan tukemiseen ja työlainsäädännön alaan kuuluvien sitoumusten toteuttamiseen;

                              ay)

                              rohkaistaan Länsi-Balkanin maita nostamaan työntekijöiden oikeuksia ja sosiaalisia oikeuksia koskevia standardeja, edistämään kasvua ja panemaan täytäntöön sosiaalialaa koskevan unionin säännöstön ja ottamaan mukaan EU-kumppaneiden kanssa käytävään neuvotteluprosessiin erilaisia sidosryhmiä, kuten ammattijärjestöjä, kauppa- ja työkamareita;

                              az)

                              puututaan aivovuotoon konkreettisilla toimilla, kuten tukemalla hyvälaatuisia koulutusuudistuksia, jotka edistävät osallisuutta, erityisesti ammatillisen koulutuksen alalla, ja varmistetaan, että koulutusala vastaa paremmin työmarkkinoiden vaatimuksiin ja auttaa osaltaan luomaan nuorille pitkäaikaisia ja kestäviä työllistymismahdollisuuksia;

                              ba)

                              tuetaan Euroopan parlamentin nuorten poliittisten johtajien ohjelman kuilun umpeenkuromista käsittelevän alueellisen vuoropuhelun foorumia sen pyrkimyksissä kuroa umpeen Länsi-Balkanin nuorisopolitiikan, nuorten osallistumisen ja parlamenttien edustajien välistä kuilua ja kannustetaan toteuttamaan konkreettisia toimia, joilla edistetään nuorten osallistumista politiikkaan ja nuoria koskevien toimintapolitiikkojen täytäntöönpanoa koko alueella;

                              bb)

                              edistetään nuorten vapaaehtoistyö- ja kansalaisvaikuttamismahdollisuuksia ja panostetaan enemmän alueen nuoriin lisäämällä liittymisneuvotteluja käyvien maiden osallistumista Erasmus+-, Luova Eurooppa- ja Horisontti 2020 -ohjelmien kaltaisiin nykyisiin liikkuvuusohjelmiin ja luomalla uusia alueen sisäistä liikkuvuutta koskevia ohjelmia;

                              bc)

                              vahvistetaan tieteen, tutkimuksen ja innovoinnin aloilla tehtävää yhteistyötä Euroopan komission aihekohtaisen ohjelmasuunnittelun avulla;

                              bd)

                              tehostetaan Länsi-Balkanin maille annettavaa tukea, jotta voidaan parantaa niiden ympäristö-, energiatehokkuus- ja ympäristölainsäädäntöä ja varmistaa, että niillä on valmiudet panna se täytäntöön EU:n standardien ja Pariisin sopimuksen mukaisesti sekä noudattaa täysimääräisesti ja nopeasti energiayhteisön perustamissopimuksessa määrättyjä kansainvälisiä velvoitteitaan, jotka koskevat energia-alan lainsäädännön täysimääräistä mukauttamista unionin energia-alan säännöstöön sekä kyseisen unionin säännöstön täytäntöönpanoa;

                              be)

                              kehotetaan viranomaisia toteuttamaan kiireellisesti toimia ilman ja vesien pilaantumisen seuraamiseksi, hillitsemiseksi ja estämiseksi; varmistetaan strategiset ympäristön ennakkoarvioinnit ja ympäristövaikutusten arvioinnit, jotta voidaan varmistaa suojelutoimilla tasapainotettu vesivoiman ja matkailun kestävä kehittäminen;

                              bf)

                              edistetään alueellista energia-alan yhdentymistä, joka lisää toimituslähteiden monimuotoisuutta ja varmuutta, ja parannetaan energiainfrastruktuurien ja digitaalisten verkkojen yhteenliitettävyyttä;

                              bg)

                              kannustetaan välttämätöntä siirtymistä puhtaampiin uusiutuviin energialähteisiin hiilestä ja ruskohiilestä, jotka aiheuttavat vakavia yhteiskunnallisia riskejä ja terveysriskejä paikallisväestölle ja naapurimaille; otetaan liittymisneuvotteluja käyvät Länsi-Balkanin maat mukaan Euroopan vihreän kehityksen ohjelman ja oikeudenmukaisen siirtymän rahaston toimintaan;

                              bh)

                              palautetaan mieliin, että EU on alueen suurin ulkomainen investoija investoituaan 12,7 miljardia euroa suorina ulkomaisina investointeina vuosien 2014 ja 2018 välisenä aikana; toteutetaan strateginen talous- ja investointisuunnitelma, jolla parannetaan koko alueen kilpailukykyä, oikeudellista kehystä, liiketoimintaympäristöä, pk-yritysten tilannetta ja kestävää kehitystä Pariisin sopimuksen ja Euroopan vihreän kehityksen ohjelman sitoumusten mukaisesti, ja otetaan samalla huomioon, että Länsi-Balkanin kasvu on hidastumassa viime vuosien lyhytaikaisen investointien elpymisen jälkeen ja että investointien ja viennin osuus kasvusta on hiipumassa;

                              bi)

                              edistetään ja tehostetaan Länsi-Balkanin alueellista taloudellista yhdentymistä Keski-Euroopan vapaakauppasopimuksen (Cefta) yhteydessä jo täytäntöönpannulla tavalla ja unionin säännöstön mallin mukaisesti ja tuetaan aktiivisesti EU:n ja alueen yhdentymistä laajentamalla EU:n toimintapolitiikat ja sisämarkkinat Länsi-Balkanin maihin, kun ennakkoedellytykset täyttyvät;

                              bj)

                              tuetaan aloitteita, jotka perustuvat Länsi-Balkanin maiden pääministerien vuonna 2017 pidetyssä Triesten huippukokouksessa hyväksyttyyn alueellista talousaluetta koskevaan monivuotiseen toimintasuunnitelmaan, joka koostuu kaupan, investointien, liikkuvuuden ja digitaalisen integraation neljästä pilarista, jotka ovat olennaisen tärkeitä alueen taloudelliselle kehitykselle ja nopeuttavat lähentymistä EU:n kanssa;

                              bk)

                              tuetaan Länsi-Balkanin maiden yhteistyötä alueellisten ja kansainvälisten järjestöjen – kuten alueellisen yhteistyöneuvoston (RCC), alueellisen nuorisoalan yhteistyöjärjestön ja taloudellisen yhteistyön ja kehityksen järjestön (OECD) – kanssa, ja kansainvälisten rahoituslaitosten – kuten Euroopan jälleenrakennus- ja kehityspankin (EBRD) ja Euroopan investointipankin (EIP) – kanssa;

                              bl)

                              tuetaan ja annetaan edelleen mahdollisimman pian apua, jota tarvitaan, jotta Serbian ja Bosnia ja Hertsegovinan liittyminen Maailman kauppajärjestöön (WTO) voidaan saattaa päätökseen, pidetään myönteisinä Serbian vuonna 1999 ja Bosnia ja Hertsegovinan vuonna 2005 jättämiä WTO:n jäsenyyshakemuksia ja palautetaan mieliin, että WTO:n jäsenyys on tärkeä kaupankäyntimahdollisuuksien avaamiseksi ja tuo ehdokasmaat lähemmäs EU-jäsenyyttä;

                              bm)

                              puolustetaan unionin etuja lieventämällä niiden vapaakauppasopimusten kielteisiä vaikutuksia, joita Euroopan unionin jäsenyyttä hakeneet maat, joille on annettu mahdollisuus solmia vakautus- ja assosiaatiosopimus Euroopan unionin kanssa, ovat tehneet Euraasian talousunionin kanssa, muun muassa tarkistamalla kyseisille maille myönnettävän avun määrää;

                              bn)

                              kannustetaan Länsi-Balkanin maiden keskinäistä infrastruktuurien kehittämistä koskevaa alueellista yhteistyötä;

                              bo)

                              asetetaan alue etusijalle yhteyksiä koskevassa EU:n strategiassa ja pidetään erityisen tärkeänä alueen liikenneinfrastruktuurin parantamista ja etenkin tämän roolia kaupan helpottamisessa; tuetaan eurooppalaisten rautatie- ja tieliikenneliikennekäytävien rakentamista kaikkialle Länsi-Balkanin maihin; kehotetaan komissiota nopeuttamaan infrastruktuuri-investointien rahoittamista;

                              bp)

                              lähennetään alueen väestöä ja talouksia EU:n kanssa liittämällä Länsi-Balkanin maat TEN-T-verkkoon ja Euroopan laajuiseen energiaverkkoon ja tuetaan laadun ja turvallisten kuljetus- ja energiapalvelujen varmistamisessa ja infrastruktuurien ja yleisten yhteyksien parantamisessa alueella sekä alueen ja EU:n välillä Länsi-Balkanin strategista talous- ja investointisuunnitelmaa koskevan komission ehdotuksen mukaisesti;

                              bq)

                              nopeutetaan Länsi-Balkanin digitaalistrategian täytäntöönpanoa, jotta kansalaiset voisivat nauttia digitalisaation tarjoamista hyödyistä; autetaan alueen maita parantamaan startup-yritysten ja pk-yritysten rahoitusta ja kehittymismahdollisuuksia;

                              br)

                              laaditaan ennakoitavissa oleva aikataulu alueellisen verkkovierailumaksuista vapaan alueen toteuttamiselle ja nopeutetaan sen toteuttamista sekä alennetaan edelleen alueen ja EU:n välisten tietoliikennepalvelujen hintoja lisääntyneen fyysisen ja digitaalisen alueellisen yhteistyön ja yhteyksien perusteella;

                              bs)

                              parannetaan ulkoisten toimien alaa koskevan unionin rahoituksen johdonmukaisuutta, tehokkuutta, näkyvyyttä ja avoimuutta ja edistetään täten unionin arvoja, oikeusvaltioperiaatetta, korruption torjuntaa ja vahvojen ja tehokkaiden demokraattisten instituutioiden rakentamista; mukautetaan tarvittaessa IPA III -välineen rahoitus Euroopan vihreän kehityksen ohjelman tavoitteiden mukaiseksi;

                              bt)

                              varmistetaan asianmukainen, oikeudenmukainen, oikeasuhteinen, suoritusperusteinen ja tuloskeskeinen liittymistä valmisteleva tuki, joka vastaa tuensaajien muutostarpeisiin ja joka auttaa näitä suoriutumaan Euroopan unioniin liittymisen edellyttämistä velvoitteista; asetetaan etusijalle erityishankkeet, joista on hyötyä kyseisten maiden väestölle, ja vahvistetaan edunsaajien valmiuksia hyödyntää tukea;

                              bu)

                              tehdään tiiviimpää yhteistyötä kansainvälisten rahoituslaitosten kanssa talouden hallintaan liittyvien kysymysten koordinoinnissa ja parannetaan keskinäistä yhteistyötä tukitoimien järkeistämiseksi ja rahoituksen päällekkäisyyden välttämiseksi;

                              bv)

                              vahvistetaan sitä, että makrotaloudellisen tuen saamisen ehtona on korruption torjunnassa ja oikeusvaltioperiaatteen ja ihmisoikeuksien kunnioittamisessa edistyminen;

                              bw)

                              vältetään IPA-välineen kokonaisrahoituksen leikkaamista, mikä voisi hidastuttaa EU:hun liittyviä uudistuksia ja heikentää unionin valmiuksia saavuttaa strateginen tavoitteensa, joka koskee liittymisneuvotteluja käyvien maiden vakauttamista ja mukauttamista ja valmistelemista jäsenyydestä aiheutuvia velvoitteita varten, sekä rajoittaa valmiuksia vastata oikeusvaltioperiaatteeseen, sovinnontekoon, alueelliseen yhdentymiseen ja ilmastonmuutokseen liittyviin moninaisiin haasteisiin ja minkä seurauksena alue olisi entistäkin alttiimpi kolmansien maiden toimijoiden vaikutukselle; varmistetaan kansalaisyhteiskunnan asianmukainen ja jatkuva tukeminen;

                              bx)

                              varmistetaan, että IPA III -välinettä sovellettaessa noudatetaan poliittisia painopisteitä, jotka vaikuttavat konkreettisten hankkeiden välityksellä suoraan kansalaisten elämään, ja että liittymistä edeltävä rahoitus myönnetään avoimesti, oikeasuhteisesti ja syrjimättömästi ja perustuu vakaisiin tulosindikaattoreihin ja että sen saamiseksi otetaan huomioon edunsaajamaiden osoittama sitoutuminen uudistusten toteuttamiseen ja siinä edistyminen;

                              by)

                              vahvistetaan tulosperusteista lähestymistapaa keskeyttämismekanismilla ja varmistetaan yhdenmukaisuus naapuruus-, kehitys- ja kansainvälisen yhteistyön välineen (NDICI) kanssa; täydennetään IPA III -asetusta uudistetulla ja parannetulla strategisella vuoropuhelulla ja varmistetaan, että Euroopan parlamentille tiedotetaan kehityksestä ja sitä kuullaan ajoissa;

                              bz)

                              pidetään yllä demokraattista vastuuvelvollisuutta varmistamalla Euroopan parlamentin täysimääräinen osallistuminen IPA III -välineen suunnittelun, ohjelmasuunnittelun, seurannan ja arvioinnin valvontaan ja strategiseen ohjaukseen delegoitujen säädösten avulla;

                              ca)

                              parannetaan EU:n myöntämän tuen yleistä näkyvyyttä ja sitä koskevia tietoja alueella vahvistamalla strategista viestintää ja julkisuusdiplomatiaa unionin arvojen välittämiseksi ja EU:n rahoittamien hankkeiden ja ohjelmien tuottaman lisäarvon korostamiseksi; laaditaan yhteinen viestintästrategia yhteistyössä Länsi-Balkanin maiden kanssa; edistetään edelleen liittymis- ja yhdentymisprosessin hyötyjen tuntemusta koko Euroopan mantereella;

                              cb)

                              vaaditaan liittymisneuvotteluja käyviä maita noudattamaan asteittain EU:n yhteistä ulko- ja turvallisuuspolitiikkaa sekä yhteistä kauppapolitiikkaa;

                              cc)

                              lisätään merkittävästi tiedotusta EU:n avusta, erityisesti EU:n Länsi-Balkanin maille covid-19-pandemian torjumiseksi antamasta merkittävästä tuesta, ja varmistetaan, että avun saajat eivät levitä disinformaatiota ja kielteistä puhetapaa covid-19-pandemiaan liittyvistä EU:n toimista;

                              cd)

                              kiitetään Länsi-Balkanin maita niiden EU:n kanssa tekemästä yhteistyöstä yhteisen turvallisuus- ja puolustuspolitiikan (YTPP) alaisissa operaatioissa;

                              ce)

                              tuomitaan kolmansien maiden toimet, joiden tavoitteena on demokraattisen hallintotavan horjuttaminen ja heikentäminen Länsi-Balkanin alueella;

                              cf)

                              jatketaan yhteistyötä, jota tehdään hybridiuhkien torjunnassa, mukaan lukien venäläisen propagandan torjunnassa;

                              cg)

                              toteutetaan jatkotoimia EU:n ja Länsi-Balkanin maiden vuoden 2020 huippukokouksen johdosta, jotta voidaan arvioida, uudelleenarvioida ja vauhdittaa laajentumisprosessia ja antaa uutta pontta liittymisneuvotteluja käyvien maiden muutokselle;;

                              ch)

                              pannaan nopeasti täytäntöön tarkistettu laajentumismenetelmä liittymisprosessin uudelleenkäynnistämiseksi ja hyväksytään Zagrebissa pidetyn Länsi-Balkanin huippukokouksen pohjalta neuvottelukehykset ja kutsutaan koolle hallitustenväliset konferenssit, joiden tarkoituksena on aloittaa liittymisneuvottelut Albanian ja Pohjois-Makedonian kanssa;

                              ci)

                              korostaa viittätoista Euroopan unionin neuvoston asettamaa ehtoa, jotka Albanian on täytettävä ennen ensimmäistä hallitustenvälistä konferenssiaan EU:n jäsenvaltioiden kanssa;

                              cj)

                              jatketaan Yhdistyneen kuningaskunnan kanssa tehtävää yhteistyötä Länsi-Balkanilla ja otetaan huomioon Yhdistyneen kuningaskunnan siteet alueeseen sekä yhteiset tavoitteet oikeusvaltioperiaatteen edistymisestä ja järjestäytyneen rikollisuuden torjunnasta terrorismin torjuntaan ja muihin YTPP-operaatioiden tavoitteisiin ja päämääriin;

                              ck)

                              tehostetaan korkean tason poliittista vuoropuhelua järjestämällä säännöllisesti EU:n ja Länsi-Balkanin maiden huippukokouksia;

                              cl)

                              pannaan täytäntöön vuonna 2019 tehdyssä naapurimaille ja laajentumisprosessissa mukana oleville maille annetun EU:n oikeusvaltiotuen aihekohtaisessa arvioinnissa (2010–2017) annetut suositukset sen lisäksi, että komissio antaa pikaisesti tiedonannon, jossa käsitellään oikeusvaltioon liittyviä vakavia huolenaiheita ehdollisuutta ja perääntymismahdollisuutta koskevan mekanismin avulla;

                              cm)

                              seurataan kaikille Länsi-Balkanin maille annettua merkittävää tukea, jolla vastataan covid-19-pandemiasta johtuviin välittömiin terveydenhuollon ja humanitaarisiin tarpeisiin;

                              cn)

                              tuetaan edelleen EU:n ehdokasmaita ja mahdollisia ehdokasmaita Länsi-Balkanin alueella toimien koordinoinnissa ja covid-19-pandemian sosioekonomisten vaikutusten lieventämisessä ja yhdenmukaistetaan toimenpiteet kansainvälisten rahoituslaitosten kanssa laaditun hätäapua varten tarkoitetun EU:n yhteisen talouspaketin kanssa;

                              co)

                              varmistetaan, että nykyinen ja seuraavan sukupolven monivuotinen rahoituskehys sekä Länsi-Balkanin talous- ja investointisuunnitelma edistävät merkittävästi covid-19-epidemian jälkeistä elpymistä ja helpottavat talouskasvua ja integraatiota parempien ja kestävien digitaali-, energia- ja liikenneyhteyksien avulla;

                              cp)

                              varmistetaan, että Länsi-Balkanin talous- ja investointisuunnitelmaa ei rahoiteta pääasiassa olemassa olevista IPA-varoista, jolloin se voi saada muihin tärkeisiin politiikkoihin ja ohjelmiin tarkoitettua rahoitusta; saatetaan suunnitelma vastaamaan täysin Euroopan vihreän kehityksen ohjelmaa ja erityisesti EU:n hiilestä irtautumista koskevaa tavoitetta;

                              cq)

                              asetetaan Länsi-Balkanin maat etusijalle uudessa ulkosuhdetoimien takuujärjestelyssä ja naapuruus-, kehitys- ja kansainvälisen yhteistyön välineeseen (NDICI) kuuluvassa Euroopan kestävän kehityksen rahastossa (EKKR+); varmistetaan, että Länsi-Balkanin investointikehyksestä yksityissektorin kehittämisen, yhteenliitettävyyden, digitalisaation, vihreän toimintaohjelman ja sosiaalisten investointien tukemiseksi myönnettävät avustukset kaksinkertaistetaan, ja kasvatetaan huomattavasti rahoitustakuita, joita myönnetään takausvälineestä alueella tehtävien julkisten ja yksityisten investointien tukemiseksi;

                              cr)

                              laajennetaan Euroopan unionin solidaarisuusrahastoa, joka kattaa jo nyt kansanterveydelliset kriisit, siten, että sen maantieteellinen soveltamisala kattaa kaikki Länsi-Balkanin maat;

                  2.

                  kehottaa puhemiestä välittämään tämän suosituksen neuvostolle, komissiolle, komission varapuheenjohtajalle / unionin ulkoasioiden ja turvallisuuspolitiikan korkealle edustajalle sekä liittymisneuvotteluja käyvien maiden hallituksille ja parlamenteille.

         (1)  EUVL C 47, 11.2.2020, s. 15.

         (2)  CDR 2727/2019.

         (3)  EUVL C 265, 11.8.2017, s. 142.

         (4)  Hyväksytyt tekstit, P8_TA(2019)0299.

         (5)  Hyväksytyt tekstit, P9_TA(2019)0050.

         (6)  Hyväksytyt tekstit, P9_TA(2020)0010.


title: Euroopan keskuspankin suositus, annettu 15 päivänä joulukuuta 2020, osingonjaosta covid-19-pandemian aikana ja suosituksen EKP/2020/35 kumoamisesta (EKP/2020/62) 2020/C 437/01

text:
               18.12.2020

               FI

               Euroopan unionin virallinen lehti

               C 437/1

      EUROOPAN KESKUSPANKIN SUOSITUS,
      annettu 15 päivänä joulukuuta 2020,
      osingonjaosta covid-19-pandemian aikana ja suosituksen EKP/2020/35 kumoamisesta
      (EKP/2020/62)
      (2020/C 437/01)
      EUROOPAN KESKUSPANKIN NEUVOSTO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon luottolaitosten vakavaraisuusvalvontaan liittyvää politiikkaa koskevien erityistehtävien antamisesta Euroopan keskuspankille 15 päivänä lokakuuta 2013 annetun neuvoston asetuksen (EU) N:o 1024/2013 (1) ja erityisesti sen 4 artiklan 3 kohdan,
      sekä katsoo seuraavaa:

                  (1)

                  Euroopan keskuspankki (EKP) antoi 27 päivänä maaliskuuta 2020 Euroopan keskuspankin suosituksen EKP/2020/19 (2), jossa suositettiin, että vähintään 1 päivään lokakuuta 2020 saakka luottolaitokset eivät maksa osinkoja eivätkä anna peruuttamattomia sitoumuksia osinkojen maksusta ja että luottolaitokset pidättäytyvät sellaisista osakkeiden takaisinostoista, joiden tarkoituksena on tuoton maksu osakkeenomistajille. EKP hyväksyi 27 päivänä heinäkuuta 2020 Euroopan keskuspankin suosituksen EKP/2020/35 (3), jolla ensin mainittua suositusta pidennettiin 1 päivään tammikuuta 2021. Nämä suositukset perustuivat harkintaan, jonka mukaan on ratkaisevan tärkeää, että luottolaitokset jatkavat edelleen tehtäväänsä kotitalouksien, pienten ja keskisuurten yritysten ja suurten yritysten rahoittamiseksi covid-19-pandemiaan liittyvän talouden häiriön aikana. Tästä syystä katsottiin olennaisen tärkeäksi, että luottolaitokset säilyttävät pääomia, jotta ne pystyisivät ylläpitämään kykyään tukea taloutta olosuhteissa, joissa covid-19-epidemia on lisännyt epävarmuutta. Tämän vuoksi katsottiin, että reaalitalouden tukemiseen ja tappioiden kattamiseen tähtäävän pääomaresurssien säilyttämisen tulee olla etusijalla suhteessa harkinnanvaraiseen osingonjakoon ja osakkeiden takaisinostoon.

                  (2)

                  Vaikka makrotalouden olosuhteet ovat kohentuneet ja covid-19-pandemiasta johtuva taloudellinen epävarmuus on 27 päivästä maaliskuuta 2020 lähtien tasoittunut, epävarmuuden taso on edelleen koholla, mikä vaikuttaa jatkossakin pankkien kykyyn ennustaa keskipitkän aikavälin pääomatarpeitaan. Ottaen huomioon käytössä olevat julkiset tukitoimet ja sen seikan, että taloudellisten jälkiseurausten vaikutukset näkyvät luottolaitosten taseissa merkittävällä viiveellä, covid-19-pandemiaan liittyvän taloudellisen häiriön kokonaisvaikutukset pankkisektoriin eivät ole vielä täysin näkyvissä. Jatkuva epävarmuus edellyttää äärimmäistä varovaisuutta luottolaitosten osingonjakopolitiikassa ja -käytännöissä. Tämän vuoksi EKP pitää tarpeellisena kannustaa luottolaitoksia edelleen pidättäytymään osingonjaosta ja osakkeiden takaisinostoista. Joka tapauksessa on äärimmäisen tärkeää, että luottolaitosten osingonjakoa ja osakkeiden takaisinostoja ohjaavia tekijöitä ovat tulevaisuuden näkymät huomioon ottava sisäisen pääoman muodostamiskapasiteetti sekä talouden tulevan kehityksen vaikutukset sen vastuiden ja pääoman laatuun. Lisäksi EKP katsoo yleisesti ottaen, että näiden pohdintojen yhteydessä olisi vastoin asiaankuuluvaa varovaisuutta, jos luottolaitokset harkitsisivat osingonjakoa tai osakkeiden takaisinostoja siten, että niiden määrä olisi suurempi kuin 15 prosenttia tilikausilta 2019 ja 2020 kertyneistä voitoista tai niiden toteuttaminen johtaisi ydinpääomasuhteen (CET1) pienenemiseen yli 20 peruspisteellä.

                  (3)

                  Ottaen kokonaisuudessaan huomioon sisämarkkinoiden yhtenäisyyden ja eheyden, EKP katsoo, että asianomaisten jäsenvaltioiden asiaan liittyvien viranomaisten kanssa on tarpeen käydä keskustelua siitä, onko osinkojen maksaminen jäsenvaltioon, joka ei ole osallistuva jäsenvaltio, sijoittautuneelle emoyritykselle tai emoyrityksenä toimivalle rahoitusalan holdingyhtiölle tai rahoitusalan sekaholdingyhtiölle asianmukaista. Vastaavuuden ja vastavuoroisuuden periaatteiden tulisi ohjata näitä keskusteluja, jotta näin tuettaisiin unionin sisämarkkinoiden moitteetonta toimintaa kokonaisuutena, pyrittäisiin säilyttämään luottolaitosten terve pääomatilanne vakavaraisuuden näkökulmasta ja myötävaikutettaisiin rahoitusjärjestelmän vakauteen unionissa ja kussakin jäsenvaltiossa.

                  (4)

                  Jotta reaalitalouteen kohdistuva tuki olisi mahdollisimman tehokasta, myös vähemmän merkittävien luottolaitosten tulisi noudattaa äärimmäistä maltillisuutta osingonajossaan tämän suosituksen mukaisesti.

                  (5)

                  Tämä toimenpide on luonteeltaan väliaikainen ja perusteltu ainoastaan vallitsevissa poikkeuksellisissa olosuhteissa. Mikäli kehitysnäkymät eivät olennaisesti heikkene, EKP pyrkii 30 päivänä syyskuuta 2021 kumoamaan suosituksen ja palaamaan pankkien pääoman ja osingonjakosuunnitelmien osalta arviointiin, joka perustuu normaalin valvontasyklin tuloksiin,

            ON HYVÄKSYNYT TÄMÄN SUOSITUKSEN:

         I

                  1.

                  EKP suosittaa, että 30 päivään syyskuuta 2021 saakka merkittävät luottolaitokset noudattavat äärimmäistä varovaisuutta päättäessään osingonjaosta tai maksaessaan osinkoja (4) tai toteuttaessaan osakkeiden takaisinostoja, joiden tarkoituksena on maksujen suorittaminen osakkeenomistajille (5).

                  2.

                  Luottolaitosten, jotka aikovat päättää osingonjaosta, maksaa osinkoja tai toteuttaa osakkeiden takaisinostoja, joiden tarkoituksena on maksujen suorittaminen osakkeenomistajille, tulisi ottaa yhteyttä yhteiseen valvontaryhmäänsä ja keskustella osana valvontaan liittyvää vuoropuhelua siitä, onko aiotun osingonjaon taso asiaankuuluvan varovaisuuden mukainen.

                  3.

                  Tätä suositusta sovelletaan Euroopan keskuspankin asetuksen (EU) N:o 468/2014 (EKP/2014/17) (6) 2 artiklan 22 alakohdassa määritellyn merkittävän valvottavan ryhmittymän konsolidointitasolla ja asetuksen (EU) N:o 468/2014 (EKP/2014/17) 2 artiklan 16 alakohdassa määritellyn merkittävän valvottavan yhteisön tasolla yksittäin, jos tällainen merkittävä valvottava yhteisö ei kuulu merkittävään valvottavaan ryhmittymään.

         II

      Tämä suositus on osoitettu asetuksen (EU) N:o 468/2014 (EKP/2014/17) 2 artiklan 16 ja 22 kohdassa tarkoitetuille merkittäville valvottaville yhteisölle ja merkittäville valvottaville ryhmittymille.

         III

      Tämä suositus on niin ikään osoitettu kansallisille toimivaltaisille viranomaisille, kun on kyse asetuksen (EU) N:o 468/2014 (EKP/2014/17) 2 artiklan 7 ja 23 kohdassa tarkoitetuista vähemmän merkittävistä valvottavista yhteisöistä ja vähemmän merkittävistä valvottavista ryhmittymistä. Kansallisten toimivaltaisten viranomaisten odotetaan soveltavan tätä suositusta edellä mainittuihin yhteisöihin ja ryhmittymiin sikäli kuin se on tarkoituksenmukaista.

         IV

      EKP arvioi jatkuvasti taloudellista tilannetta ja tarkastelee uudelleen tätä suositusta ennen 30 päivää syyskuuta 2021.

         V

      Kumotaan suositus EKP/2020/35.

         Tehty Frankfurt am Mainissa 15 päivänä joulukuuta 2020.

               EKP:n puheenjohtaja

            Christine LAGARDE

         (1)  EUVL L 287, 29.10.2013, s. 63.

         (2)  Euroopan keskuspankin suositus EKP/2020/19, annettu 27 päivänä maaliskuuta 2020, osingonjaosta COVID-19-pandemian aikana ja suosituksen EKP/2020/1 kumoamisesta (EUVL C 102 I, 30.3.2020, s. 1).

         (3)  Euroopan keskuspankin suositus EKP/2020/35, annettu 27 päivänä heinäkuuta 2020, osingonjaosta covid-19-pandemian aikana ja suosituksen EKP/2020/19 kumoamisesta (EUVL C 251, 31.7.2020, s. 1).

         (4)  Luottolaitosten oikeudellinen muoto voi vaihdella; ne voivat olla esim. listattuja yhtiöitä tai muita kuin osakeyhtiöitä, kuten keskinäisiä yhtiöitä, osuuskuntia tai säästöpankkeja. Tässä suosituksessa käytetyllä osingon käsitteellä viitataan kaikentyyppisiin ydinpääomaan (CET1) liittyviin rahamääräisiin maksuihin, joiden vaikutuksesta omien varojen määrä vähenee tai laatu heikkenee.

         (5)  Se, että rahoituslaitos korvaa kantaosakkeita, on tämän suosituksen kanssa yhteensopiva toimi.

         (6)  Euroopan keskuspankin asetus (EU) N:o 468/2014, annettu 16 päivänä huhtikuuta 2014, kehyksen perustamisesta YVM:n puitteissa tehtävälle yhteistyölle Euroopan keskuspankin ja kansallisten toimivaltaisten viranomaisten välillä sekä kansallisten nimettyjen viranomaisten kanssa (YVM-kehysasetus) (EKP/2014/17) (EUVL L 141, 14.5.2014, s. 1).


title: Neuvoston suositus (EU) 2020/2169, annettu 17 päivänä joulukuuta 2020, EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetun neuvoston suosituksen (EU) 2020/912 muuttamisesta

text:
                  21.12.2020

                  FI

                  Euroopan unionin virallinen lehti

                  L 431/75

         NEUVOSTON SUOSITUS (EU) 2020/2169,
         annettu 17 päivänä joulukuuta 2020,
         EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetun neuvoston suosituksen (EU) 2020/912 muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan b ja e alakohdan sekä 292 artiklan ensimmäisen ja toisen virkkeen,
         sekä katsoo seuraavaa:

                     (1)

                     Neuvosto hyväksyi 30 päivänä kesäkuuta 2020 suosituksen EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta (1), jäljempänä ’neuvoston suositus’. Neuvosto hyväksyi 16 päivänä heinäkuuta 2020 suosituksen (EU) 2020/1052 EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetun neuvoston suosituksen (EU) 2020/912 muuttamisesta (2). Neuvosto hyväksyi 30 päivänä heinäkuuta 2020 suosituksen (EU) 2020/1144 EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetun neuvoston suosituksen (EU) 2020/912 muuttamisesta (3). Neuvosto hyväksyi 7 päivänä elokuuta 2020 suosituksen (EU) 2020/1186 EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetun neuvoston suosituksen (EU) 2020/912 muuttamisesta (4). Neuvosto hyväksyi 22 päivänä lokakuuta 2020 suosituksen (EU) 2020/1551 EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetun neuvoston suosituksen (EU) 2020/912 muuttamisesta (5).

                     (2)

                     Neuvoston suosituksessa todetaan, että jäsenvaltioiden olisi purettava EU:hun suuntautuvaa muuta kuin välttämätöntä matkustamista koskeva väliaikainen rajoitus koordinoidusti vaiheittain 1 päivästä heinäkuuta 2020 alkaen neuvoston suosituksen liitteessä I lueteltujen kolmansien maiden asukkaiden osalta. Neuvoston olisi joka toinen viikko tarkasteltava uudelleen ja tarvittaessa päivitettävä liitteessä I olevaa kolmansien maiden luetteloa kuultuaan tiiviisti komissiota ja asiaankuuluvia EU:n virastoja ja yksiköitä neuvoston suosituksessa tarkoitettuihin menetelmiin, kriteereihin ja tietoihin perustuvan kokonaisarvioinnin jälkeen.

                     (3)

                     Neuvostossa on käyty tämän jälkeen keskusteluja liitteessä I olevan kolmansien maiden luettelon tarkistamisesta kuullen tiiviisti komissiota ja asiaankuuluvia EU:n virastoja ja yksiköitä ja noudattaen neuvoston suosituksessa esitettyjä kriteereitä ja menetelmiä. Keskustelujen perusteella liitteessä I olevaa kolmansien maiden luetteloa olisi muutettava. Erityisesti Uruguay olisi poistettava luettelosta.

                     (4)

                     Rajavalvonta ei ole ainoastaan niiden jäsenvaltioiden edun mukaista, joiden ulkorajoilla sitä toteutetaan, vaan myös kaikkien sisärajavalvonnan lakkauttaneiden jäsenvaltioiden edun mukaista. Jäsenvaltioiden olisi sen vuoksi varmistettava ulkorajoilla toteutettavien toimenpiteiden koordinointi Schengen-alueen moitteettoman toiminnan varmistamiseksi. Tätä varten jäsenvaltioiden olisi jatkettava 16 päivästä joulukuuta 2020 alkaen EU:hun suuntautuvaa muuta kuin välttämätöntä matkustamista koskevan väliaikaisen rajoituksen purkamista koordinoidusti neuvoston suosituksen liitteessä I, sellaisena kuin se on muutettuna tällä suosituksella, lueteltujen kolmansien maiden asukkaiden osalta.

                     (5)

                     Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän suosituksen hyväksymiseen, suositus ei sido Tanskaa eikä sitä sovelleta Tanskaan. Koska tällä suosituksella kehitetään Schengenin säännöstöä, Tanska päättää mainitun pöytäkirjan 4 artiklan mukaisesti kuuden kuukauden kuluessa siitä, kun neuvosto on hyväksynyt tämän suosituksen, paneeko se suosituksen täytäntöön.

                     (6)

                     Tällä suosituksella kehitetään niitä Schengenin säännöstön määräyksiä, joihin Irlanti ei osallistu neuvoston päätöksen 2002/192/EY (6) mukaisesti; Irlanti ei sen vuoksi osallistu tämän suosituksen hyväksymiseen, suositus ei sido Irlantia eikä sitä sovelleta Irlantiin.

                     (7)

                     Islannin ja Norjan osalta tällä suosituksella kehitetään niitä Schengenin säännöstön määräyksiä, joita tarkoitetaan Euroopan unionin neuvoston sekä Islannin tasavallan ja Norjan kuningaskunnan välisessä sopimuksessa viimeksi mainittujen osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat neuvoston päätöksen 1999/437/EY (7) 1 artiklan A kohdassa tarkoitettuun alaan.

                     (8)

                     Sveitsin osalta tällä suosituksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön ja Sveitsin valaliiton välisessä sopimuksessa Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat päätöksen 1999/437/EY (8) 1 artiklan A kohdassa, luettuna yhdessä neuvoston päätöksen 2008/146/EY (9) 3 artiklan kanssa, tarkoitettuun alaan.

                     (9)

                     Liechtensteinin osalta tällä suosituksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välisessä pöytäkirjassa Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat päätöksen 1999/437/EY (10) 1 artiklan A kohdassa, tarkasteltuna yhdessä päätöksen 2011/350/EU (11) 3 artiklan kanssa, tarkoitettuun alaan,

               ON ANTANUT TÄMÄN SUOSITUKSEN:
         Muutetaan neuvoston suositusta (EU) 2020/912, sellaisena kuin se on muutettuna EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetulla suosituksella (EU) 2020/1052, suosituksella (EU) 2020/1144 ja suosituksella (EU) 2020/1186, seuraavasti:

                     1)

                     Korvataan neuvoston suosituksen 1 kohdan ensimmäinen kappale seuraavasti:

                                 ”1.

                                 Jäsenvaltioiden olisi purettava EU:hun suuntautuvaa muuta kuin välttämätöntä matkustamista koskeva väliaikainen rajoitus koordinoidusti vaiheittain 16 päivästä joulukuuta 2020 alkaen liitteessä I lueteltujen kolmansien maiden asukkaiden osalta.”

                     2)

                     Korvataan suosituksen liite I seuraavasti:
                     ”

                           LIITE I
                           Kolmannet maat ja erityishallintoalueet, joiden asukkaisiin EU:hun suuntautuvaa muuta kuin välttämätöntä matkustamista koskeva ulkorajoilla sovellettava väliaikainen rajoitus ei saisi vaikuttaa:
                           I   VALTIOT

                                       1.

                                       AUSTRALIA

                                       2.

                                       JAPANI

                                       3.

                                       UUSI-SEELANTI

                                       4.

                                       RUANDA

                                       5.

                                       SINGAPORE

                                       6.

                                       ETELÄ-KOREA

                                       7.

                                       THAIMAA

                                       8.

                                       KIINA (*1)

                                 II   KIINAN KANSANTASAVALLAN ERITYISHALLINTOALUEET
                           Hongkongin erityishallintoalue (*1)

                           Macaon erityishallintoalue (*1)

                     ”

            Tehty Brysselissä 17 päivänä joulukuuta 2020.

                  Neuvoston puolesta

                  Puheenjohtaja

               M. ROTH

            (1)  EUVL L 208I, 1.7.2020, s. 1.

            (2)  EUVL L 230, 17.7.2020, s. 26.

            (3)  EUVL L 248, 31.7.2020, s. 26.

            (4)  EUVL L 261, 11.8.2020, s. 83.

            (5)  EUVL L 354, 26.10.2020, s. 19.

            (6)  Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (EYVL L 64, 7.3.2002, s. 20).

            (7)  EYVL L 176, 10.7.1999, s. 36.

            (8)  EUVL L 53, 27.2.2008, s. 52.

            (9)  Neuvoston päätös 2008/146/EY, tehty 28 päivänä tammikuuta 2008, Euroopan unionin, Euroopan yhteisön ja Sveitsin valaliiton välisen, Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen koskevan sopimuksen tekemisestä Euroopan yhteisön puolesta (EUVL L 53, 27.2.2008, s. 1).

            (10)  EUVL L 160, 18.6.2011, p. 21.

            (11)  Neuvoston päätös 2011/350/EU, annettu 7 päivänä maaliskuuta 2011, Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen, joka koskee Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen, Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välillä tehtävän pöytäkirjan tekemisestä Euroopan unionin puolesta, siltä osin kuin kyse on tarkastusten poistamisesta sisärajoilta ja henkilöiden liikkumisesta rajojen yli (EUVL L 160, 18.6.2011, s. 19).

            (*1)  Edellyttäen, että vastavuoroisuus vahvistetaan


title: Neuvoston suositus (EU) 2021/1896, annettu 29 päivänä lokakuuta 2021, EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetun neuvoston suosituksen (EU) 2020/912 muuttamisesta

text:
                  3.11.2021

                  FI

                  Euroopan unionin virallinen lehti

                  L 388/1

         NEUVOSTON SUOSITUS (EU) 2021/1896,
         annettu 29 päivänä lokakuuta 2021,
         EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetun neuvoston suosituksen (EU) 2020/912 muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan b ja e alakohdan sekä 292 artiklan ensimmäisen ja toisen virkkeen,
         sekä katsoo seuraavaa:

                     (1)

                     Neuvosto hyväksyi 30 päivänä kesäkuuta 2020 suosituksen EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta (1), jäljempänä ’neuvoston suositus’.

                     (2)

                     Tämän jälkeen neuvosto on hyväksynyt suositukset (EU) 2020/1052 (2), (EU) 2020/1144 (3), (EU) 2020/1186 (4), (EU) 2020/1551 (5), (EU) 2020/2169 (6), (EU) 2021/89 (7), (EU) 2021/132 (8), (EU) 2021/767 (9), (EU) 2021/892 (10), (EU) 2021/992 (11), (EU) 2021/1085 (12), (EU) 2021/1170 (13), (EU) 2021/1346 (14), (EU) 2021/1459 (15), (EU) 2021/1712 (16) ja (EU) 2021/1782 (17), joilla muutettiin EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annettua neuvoston suositusta (EU) 2020/912.

                     (3)

                     Neuvosto hyväksyi 20 päivänä toukokuuta 2021 suosituksen (EU) 2021/816 EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annetun neuvoston suosituksen (EU) 2020/912 muuttamisesta (18) päivittääkseen kriteerejä, joiden perusteella arvioidaan, onko muu kuin välttämätön matkustaminen kolmansista maista turvallista ja voidaanko se hyväksyä.

                     (4)

                     Neuvoston suosituksessa todetaan, että jäsenvaltioiden olisi purettava EU:hun suuntautuvaa muuta kuin välttämätöntä matkustamista koskeva väliaikainen rajoitus koordinoidusti vaiheittain 1 päivästä heinäkuuta 2020 alkaen neuvoston suosituksen liitteessä I lueteltujen kolmansien maiden asukkaiden osalta. Neuvoston olisi joka toinen viikko tarkasteltava uudelleen ja tarvittaessa päivitettävä liitteessä I olevaa kolmansien maiden luetteloa kuultuaan tiiviisti komissiota ja asiaankuuluvia EU:n virastoja ja yksiköitä neuvoston suosituksessa tarkoitettuihin menetelmiin, kriteereihin ja tietoihin perustuvan kokonaisarvioinnin jälkeen.

                     (5)

                     Neuvostossa on käyty tämän jälkeen keskusteluja liitteessä I olevan kolmansien maiden luettelon tarkistamisesta kuullen tiiviisti komissiota ja asiaankuuluvia EU:n virastoja ja yksiköitä ja noudattaen neuvoston suosituksessa, sellaisena kuin se on muutettuna suosituksella (EU) 2021/816, esitettyjä kriteereitä ja menetelmiä. Keskustelujen perusteella liitteessä I olevaa kolmansien maiden luetteloa olisi muutettava. Luetteloon olisi lisättävä Argentiina, Kolumbia, Namibia ja Peru.

                     (6)

                     Rajavalvonta ei ole ainoastaan niiden jäsenvaltioiden edun mukaista, joiden ulkorajoilla sitä toteutetaan, vaan myös kaikkien sisärajavalvonnan lakkauttaneiden jäsenvaltioiden edun mukaista. Jäsenvaltioiden olisi sen vuoksi varmistettava ulkorajoilla toteutettavien toimenpiteiden koordinointi Schengen-alueen moitteettoman toiminnan varmistamiseksi. Tätä varten jäsenvaltioiden olisi jatkettava 29 päivästä lokakuuta 2021 alkaen EU:hun suuntautuvaa muuta kuin välttämätöntä matkustamista koskevan väliaikaisen rajoituksen purkamista koordinoidusti neuvoston suosituksen liitteessä I, sellaisena kuin se on muutettuna tällä suosituksella, lueteltujen kolmansien maiden, erityishallintoalueiden ja muiden yhteisöjen ja alueellisten viranomaisten asukkaiden osalta.

                     (7)

                     Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän suosituksen hyväksymiseen, suositus ei sido Tanskaa eikä sitä sovelleta Tanskaan. Koska tällä suosituksella kehitetään Schengenin säännöstöä, Tanska päättää mainitun pöytäkirjan 4 artiklan mukaisesti kuuden kuukauden kuluessa siitä, kun neuvosto on hyväksynyt tämän suosituksen, paneeko se suosituksen täytäntöön.

                     (8)

                     Tällä suosituksella kehitetään niitä Schengenin säännöstön määräyksiä, joihin Irlanti ei osallistu neuvoston päätöksen 2002/192/EY (19) mukaisesti; Irlanti ei sen vuoksi osallistu tämän suosituksen hyväksymiseen, suositus ei sido Irlantia eikä sitä sovelleta Irlantiin.

                     (9)

                     Islannin ja Norjan osalta tällä suosituksella kehitetään niitä Schengenin säännöstön määräyksiä, joita tarkoitetaan Euroopan unionin neuvoston sekä Islannin tasavallan ja Norjan kuningaskunnan välisessä sopimuksessa viimeksi mainittujen osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat neuvoston päätöksen 1999/437/EY (20) 1 artiklan A kohdassa tarkoitettuun alaan.

                     (10)

                     Sveitsin osalta tällä suosituksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön ja Sveitsin valaliiton välisessä sopimuksessa Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat päätöksen 1999/437/EY (21) 1 artiklan A kohdassa, luettuna yhdessä neuvoston päätöksen 2008/146/EY (22) 3 artiklan kanssa, tarkoitettuun alaan.

                     (11)

                     Liechtensteinin osalta tällä suosituksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välisessä pöytäkirjassa Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat päätöksen 1999/437/EY (23) 1 artiklan A kohdassa, tarkasteltuna yhdessä päätöksen 2011/350/EU (24) 3 artiklan kanssa, tarkoitettuun alaan,

               ON ANTANUT TÄMÄN SUOSITUKSEN:
         Muutetaan EU:hun suuntautuvaa muuta kuin välttämätöntä matkustamista koskevasta väliaikaisesta rajoituksesta ja sen mahdollisesta poistamisesta annettu neuvoston suositus (EU) 2020/912, sellaisena kuin se on muutettuna suosituksilla (EU) 2020/1052, (EU) 2020/1144, (EU) 2020/1186, (EU) 2020/1551, (EU) 2020/2169, (EU) 2021/89, (EU) 2021/132, (EU) 2021/767, (EU) 2021/816, (EU) 2021/892, (EU) 2021/992, (EU) 2021/1085, (EU) 2021/1170, (EU) 2021/1346, (EU) 2021/1459, (EU) 2021/1712 ja (EU) 2021/1782, seuraavasti:

                     1)

                     Korvataan neuvoston suosituksen 1 kohdan ensimmäinen kappale seuraavasti:

                                 ”1.

                                 Jäsenvaltioiden olisi purettava EU:hun suuntautuvaa muuta kuin välttämätöntä matkustamista koskeva väliaikainen rajoitus koordinoidusti vaiheittain 29 päivästä lokakuuta 2021 alkaen liitteessä I lueteltujen kolmansien maiden asukkaiden osalta.”

                     2)

                     Korvataan suosituksen liite I seuraavasti:

                           ”LIITE I
                           Kolmannet maat, erityishallintoalueet ja muut yhteisöt ja alueelliset viranomaiset, joiden asukkaisiin EU:hun suuntautuvaa muuta kuin välttämätöntä matkustamista koskeva ulkorajoilla sovellettava väliaikainen rajoitus ei saisi vaikuttaa:
                           I   VALTIOT

                                       1.

                                       ARGENTIINA

                                       2.

                                       AUSTRALIA

                                       3.

                                       BAHRAIN

                                       4.

                                       KANADA

                                       5.

                                       CHILE

                                       6.

                                       KOLUMBIA

                                       7.

                                       JORDANIA

                                       8.

                                       KUWAIT

                                       9.

                                       NAMIBIA

                                       10.

                                       UUSI-SEELANTI

                                       11.

                                       PERU

                                       12.

                                       QATAR

                                       13.

                                       RUANDA

                                       14.

                                       SAUDI-ARABIA

                                       15.

                                       SINGAPORE

                                       16.

                                       ETELÄ-KOREA

                                       17.

                                       UKRAINA

                                       18.

                                       YHDISTYNEET ARABIEMIIRIKUNNAT

                                       19.

                                       URUGUAY

                                       20.

                                       KIINA (*)

                                 II   KIINAN KANSANTASAVALLAN ERITYISHALLINTOALUEET

                                       Hongkongin erityishallintoalue

                                       Macaon erityishallintoalue

                                 III   YHTEISÖT JA ALUEELLISET VIRANOMAISET, JOITA VÄHINTÄÄN YKSI JÄSENVALTIO EI TUNNUSTA VALTIOIKSI

                                       Taiwan

                        (*)  edellyttäen, että vastavuoroisuus vahvistetaan"

            Tehty Brysselissä 29 päivänä lokakuuta 2021.

                  Neuvoston puolesta

                  Puheenjohtaja

               G. DOVŽAN

            (1)  EUVL L 208 I, 1.7.2020, s. 1.

            (2)  EUVL L 230, 17.7.2020, s. 26.

            (3)  EUVL L 248, 31.7.2020, s. 26.

            (4)  EUVL L 261, 11.8.2020, s. 83.

            (5)  EUVL L 354, 26.10.2020, s. 19.

            (6)  EUVL L 431, 21.12.2020, s. 75.

            (7)  EUVL L 33, 29.1.2021, s. 1.

            (8)  EUVL L 41, 4.2.2021, s. 1.

            (9)  EUVL L 165 I, 11.5.2021, s. 66.

            (10)  EUVL L 198, 4.6.2021, s. 1.

            (11)  EUVL L 221, 21.6.2021, s. 12.

            (12)  EUVL L 235, 2.7.2021, s. 27.

            (13)  EUVL L 255, 16.7.2021, s. 3.

            (14)  EUVL L 306, 31.8.2021, s. 4.

            (15)  EUVL L 320, 10.9.2021, s. 1.

            (16)  EUVL L 341, 24.9.2021, s. 1.

            (17)  EUVL L 360, 11.10.2021, s. 128.

            (18)  EUVL L 182, 21.5.2021, s. 1.

            (19)  Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (EYVL L 64, 7.3.2002, s. 20).

            (20)  EYVL L 176, 10.7.1999, s. 31.

            (21)  EUVL L 53, 27.2.2008, s. 52.

            (22)  Neuvoston päätös 2008/146/EY, tehty 28 päivänä tammikuuta 2008, Euroopan unionin, Euroopan yhteisön ja Sveitsin valaliiton välisen, Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen koskevan sopimuksen tekemisestä Euroopan yhteisön puolesta (EUVL L 53, 27.2.2008, s. 1).

            (23)  EUVL L 160, 18.6.2011, s. 21.

            (24)  Neuvoston päätös 2011/350/EU, annettu 7 päivänä maaliskuuta 2011, Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen, joka koskee Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen, Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välillä tehtävän pöytäkirjan tekemisestä Euroopan unionin puolesta, siltä osin kuin kyse on tarkastusten poistamisesta sisärajoilta ja henkilöiden liikkumisesta rajojen yli (EUVL L 160, 18.6.2011, s. 19).